## Mazón: “Ja hem pagat 9 de cada 10 sol·licituds de les ajudes directes, sense interessos i sense impostos per pèrdua de vehicles”

*** Assenyala que fins ara s’han beneficiat 77.500 persones, per un import superior als 147 milions d’euros, enfront de les 5.000 sol·licituds resoltes pel Govern central, que ha transferit 25,2 milions
* Lamenta la “lentitud” del Govern d’Espanya, que només ha abonat 1 de cada 5 sol·licituds registrades en el pla Reinicia Auto
* Destaca que la Generalitat ha mobilitzat 1.869 milions d’euros per a pal·liar els efectes de les riuades, més del 50 % dels quals són ajudes directes
* Recalca l’“agilitat” de la Generalitat, que “només set dies després del tancament de la segona convocatòria d’ajudes per a autònoms sense empleats ja ha pagat 15 milions, que han beneficiat 5.050 persones**

**Valencia.**

El president de la Generalitat, Carlos Mazón, ha destacat que el Consell “ja ha pagat 9 de cada 10 sol·licituds d’ajudes presentades per la pèrdua de vehicles per persones afectades per les riuades d’octubre”, la qual cosa suposa un desembossament de 147,1 milions d’euros.

Mazón ha valorat la “celeritat” de l’Administració autonòmica per a concedir unes ajudes “que ja han beneficiat 77.500 persones”, al mateix temps que ha manifestat que en els pròxims dies es tramitaran la resta de les sol·licituds rebudes.

El cap del Consell ha lamentat la “lentitud” del Govern central en l’execució del pla Reinicia Auto, ja que, segons les dades del Ministeri d’Indústria i Turisme, l’executiu ha rebut 26.514 sol·licituds, de les quals n’ha pagat 5.000, és a dir, 1 de cada 5, enfront de les 9 de cada 10 abonades per la Generalitat.

El president ha criticat les condicions del pla estatal, ja que “les persones que opten a les seues ajudes hauran de pagar l’IVA”, mentres que “les ajudes de la Generalitat són directes, estan exemptes de tributació autonòmica i no estan subjectes a cap condicionant, com la compra d’un altre vehicle”.

Mazón ha subratllat altres mesures impulsades per a facilitar la mobilitat i que els damnificats recuperen la normalitat com més prompte millor, com ara “la bonificació del 100 % de l’impost de transmissions patrimonials per a l’adquisició de vehicles de segona mà, les ajudes de 2 milions d’euros per a l’adaptació de vehicles i les targetes de transport gratuït per a les famílies dels municipis afectats”.

El president ha recalcat també els 1.869 milions d’euros que ha mobilitzat la Generalitat per a minimitzar els efectes de les riuades, un 51 % dels quals correspon a ajudes directes. En este sentit, ha fet referència a les concedides “a fons perdut per a pal·liar la pèrdua de béns de primera necessitat”, de les quals ja s’han pagat 140,2 milions. Es tracta d’una línia amb la qual 23.373 famílies han rebut 6.000 euros cada una per a afrontar les necessitats més urgents sorgides després de les inundacions.

**Ajuda a autònoms i pimes**

El cap del Consell ha fet referència també a la “importància de reactivar l’activitat econòmica” i en este sentit ha detallat les ajudes abonades a empreses i autònoms amb treballadors i sense, que superen els 131 milions, “per a donar-los suport en la recuperació del seu negoci i afavorir així el manteniment de llocs de treball i el creixement econòmic”, al mateix temps que ha recordat l’aposta del Consell per donar facilitats a les empreses “evitant burocràcia innecessària”.

El cap de l’executiu ha destacat que s’han resolt ja el 99 % de les sol·licituds presentades per empreses i autònoms amb empleats, fins a arribar als 76,2 milions, que han beneficiat més de 8.000 casos. Pel que fa a autònoms sense treballadors, s’han abonat més de 55 milions d’euros per a 18.358 sol·licitants.

En este sentit, Carlos Mazón ha destacat l’“agilitat” de l’Administració autonòmica”, ja que “només set dies després de tancar-se el termini de la segona convocatòria d’ajudes directes a autònoms sense treballadors, ja s’han abonat els 3.000 euros d’ajuda directa a 5.050 persones”. Esta segona convocatòria es va posar en marxa per a aquells que es van quedar fora de la primera.

Fecha: 29/03/2025